钦定古今图书集成/理学汇编/文学典/第166卷 > 吴讷文章辩体 > 《记》
## 钦定古今图书集成/理学汇编/文学典/第166卷 > 吴讷文章辩体 > 《记》

《金石例》云：“记者，纪事之文也。”西山云：“记以善叙事为
主。《禹贡》《顾命》乃记之祖，后人作记，未免杂以议论。”陈
后山亦曰：“退之作记，记其事耳。今之记，乃论也。”窃尝
考之，记之名，始于《戴记》《学记》等篇，记之文，《文选》弗载。
后之作者，固以韩退之《画记》、柳子厚《游山》诸记为体
之正。然观韩之《燕喜亭记》，亦微载议论于中，至柳之
记《新堂铁炉步》，则议论之辞多矣。迨至欧、苏而后，始
专有以议论为记者，宜乎后山诸老以是为言也。大抵记者，盖所以备不忘，如记营建，当记月日之久近，
工费之多少，主佐之姓名，叙事之后，略作议论以结
之，此为正体。至若范文正公之《记严祠》，欧阳文忠公
之记《昼锦堂》，苏东坡之记《山房藏书》，张文潜之记，进
学斋晦翁之作。《婺源书阁记》，虽专尚议论，然其言足
以垂世而立教，弗害其为体之变焉。